Prasa 'op regte spoor', sê minister | Maroela Media
Die Passasierspooragentskap van Suid-Afrika (Prasa) is op die pad na herstel, maar het nog nie sy bestemming bereik nie, meen die minister van vervoer, Fikile Mbalula.
Maar die vakbond United National Transport Union (Untu) sê die minister se syfers is verkeerd en hy praat onsin.
Die minister het vanoggend 'n omvattende, langdurige en uiteenlopende nuuskonferensie toegespreek waar die funksionering van die sogenaamde Prasa-oorlogskamer in die 100 dae sedert sy ontstaan toegelig is.
Betreffende die lot van Daniel Mthimkhulu, die voormalige Prasa-hoofamptenaar wat daaroor gelieg het dat hy oor 'n doktorsgraad beskik en wie se ampstermyn spesifiek rampspoedig vir Prasa was, is besluit om die sowat R5,7 miljoen wat hy Prasa skuld, ten volle van hom te verhaal.
Eerstens is sy pensioen reeds sedert sy skorsing gevries en gaan 'n groot deel van die verskuldigde bedrag daaruit verhaal word. Die restant sal verhaal word deur 'n siviele eis teen Mthimkhulu persoonlik.
Rakende die veiligheid van passasiers op treine, het Mbalula aangekondig dat alle private veiligheidswagte op Prasa-treine afgedank is omdat hul werk nie op standaard is nie. In 'n klaarblyklike teruggryp na die dae van die spoorwegpolisie, het Prasa reeds 'n paar duisend van sy eie veiligheidswagte op treine aangestel.
Die polisie sal ook behulpsaam wees met veiligheid op treine.
Bewegend dan na die veiligheid van treine self het geen ernstige ongelukke sedert die daarstel van die oorlogskamer 100 dae gelede plaasgevind nie, het Mbalula gesê. Stiptelikheid van treine het van 54% tot 63% verbeter, wat volgens Mbalula 'n merkbare verbetering is, maar nog ver van die mikpunt van 85% is.
Verskeie nuwe treinwaens is aangekoop, onder meer vir die voorstedelike treine tussen Kaapstad en die Kaapse Vlakte, waar verskeie treine 'n paar maande gelede uitgebrand is. Sinjale word op groot skaal herstel en in die Kaapse metro is 100% van sinjale nou in 'n werkende toestand. Die situasie in Gauteng verbeter, maar is nog nie op dieselfde vlak nie.
Treine en infrastruktuur word op groot skaal herstel en opgegradeer en koperdiefstal word strenger bekamp.
Mbalula het ook onderneem om eersdaags weer 'n verslag oor Prasa se vordering te verskaf.
Maar die algemene sekretaris van Untu, mnr. Steve Harris, sê die minister speel nie oop kaarte nie.
"In die Wes-Kaap is daar steeds kansellasies van treine omdat daar te min treine is, en neem 'n treinrit van een uur tot soveel as drie ure weens vandalisme. Geen nuwe treine is sedert 26 Januarie vanjaar in gebruik geneem nie en party dae is tot 80% van kommunikasiestelsels buite werking. Tans funksioneer die treine op die sentrale lyn (Kaapse Vlakte) glad nie optimaal nie, want elke liewe substasie is buite werking."
Fikile hou net soos "ImStaying" en MM se meningsvormers daarvan om positief te klink en populer te wees, terwyl hulle die realiteit en die ware feite van lesers weerhou. Prasa is die spoor byster net soos Eskom en al die ander SOE's. Diegene wie geveg het vir die behoud van afrikaans by universiteite het die afrikaanssprekendes bedrieg, werkloosheid neem toe onder wit en swart, misdaad neem toe, mense emigreer teen n spoed ens, water word steeds besoedel, SOE's behou hulle staatskaping status quo, staat se skuld verdubbel en so kan ons aangaan tot kersfees toe of ons kan positief wees… Lees meer »
PRASA het lankal ontspoor, en sal nes TRANSNET, EKSDOM ens. nie weer herstel voordat die regte mense met kennis her-aangestel word nie.
Nog n goue seun van Afrika wat nie weet wat sy "job" behels.
Pft! Is dit nou die "soustrein" se spoor?
As ou Fikile Mbalula nou dink die trein is op die regte spoor, wonder wat die ANC minister voor hom Blade Nzimande, meer besig was?